90. schôdza NR SR - 13.deň - B. popoludní
Dátum: 2023-05-23
Poslanec: Majorová Garstková, Jana (OĽANO)
Druh vystúpenia: Vystúpenie v rozprave

202. Ďakujem veľmi pekne za slovo. Vážené pani poslankyne, vážení páni poslanci. Zákon o meste Vysoké Tatry predkladám spoločne s mojimi kolegami poslancami Máriou Šofranko a Petrom Vonsom, s ktorými som pri spoločných debatách a analýzach dospela k presvedčeniu, že prijatie takého zákona je správne a opodstatnené. Keďže som ako bývalá športovkyňa prežila značnú časť svojho života vo Vysokých Tatrách a moja osoba aj počas pôsobenia v poslaneckých laviciach je stále úzko spätá s týmto územím okrem iného možno aj v minulosti z pohľadu spoluautorky viacerých publikácií a brožúr zameraných na kultúru, históriu a rozvoja regiónov vnímam nielen horské prostredie mesto Vysoké Tatry, ale aj ako samosprávu, ktorá si vzhľadom na jej osobitné postavenie v rámci Slovenskej republiky zaslúži záujem a starostlivosť zo strany štátu. Mesto Vysoké Tatry ako územný samosprávny a správny celok Slovenskej republiky, ktoré zabezpečuje úlohy a povinnosti vyplývajúce mu zo zákona 369 Z. z. o obecnom zriadení je potrebné vnímať z viacerých uhlov a aspektov vzhľadom na jeho špecifickosť oproti iným samosprávam. Jedným z nich je špecifickosť v rámci jeho členenia, rozlohy spravovaného územia, jeho polohy či počtu obyvateľov oproti iným mestám a obciam. Mesto má 15 častí, jeho celková rozloha je 360 štvorcových kilometrov. Svojou rozlohou je porovnateľné s Prahou, jeho dĺžka z východu na západ je 63 kilometrov. Počet obyvateľov je 3 900 a patrí medzi najmenšie mestá, čo sa týka počtu obyvateľov. Veľmi dôležitá je v tomto smere výška podielových daní, ktorá vzhľadom na malý počet obyvateľov a rozsiahle územie predstavuje nedostatočnú sumu na pokrytie nutných výdavkov mesta. V iných mestách tvoria podielové dane 40 až 50 percent bežných príjmov, pričom v meste Vysoké Tatry je to len okolo 30 percent. Vzhľadom na nadmorskú výšku, poveternostné podmienky, rozlohu a postavenie v cestovnom ruchu má mesto Vysoké Tatry zvýšené výdavky na údržbu miestnych komunikácií, starostlivosť o majetok, ktorý okrem iného tvoria aj kultúrne pamiatky. Odvoz komunálneho odpadu a vykurovanie budov v jeho vlastníctve. Oproti ostatným je tiež mesto Vysoké Tatry limitované skutočnosťou, že na celom území mesta sa nachádza národný park TANAP a intravilán mesta je zaradený v treťom stupni ochrany, kedy je mesto v zmysle platnej legislatívy limitované v mnohých oblastiach svojho pôsobenia napríklad pri použití inertného posypového materiálu v zimných mesiacoch, ktorého suma je pre samosprávu aj rozpočet neprijateľná. Aj vďaka tejto skutočnosti v mestskej pokladnici chýbajú výdavky, s ktorými sa podstatná časť samospráv na Slovensku nestretáva. Lesné pozemky na území mesta Vysoké Tatry sú v zmysle zákona lesmi osobitného určenia, a teda nepodliehajú dani z nehnuteľnosti. Ich plocha predstavuje 341 miliónov metrov štvorcových a v zmysle platného VZN mesta Vysoké Tatry by daň z nehnuteľnosti za tieto pozemky predstavovala takmer 850 000 eur a práve o túto sumu prichádza mesto vo svoje príjmovej časti rozpočtu. Samostatnými zákonmi bolo napríklad mestu Martin a mestu Banská Štiavnica priznané osobitné postavenie v rámci Slovenskej republiky, kedy sa štát každoročne čiastkou zo štátneho rozpočtu spolupodieľa na ochrane a rozvoji územia a kultúrneho dedičstva týchto miest. Mám za to, že územie mesta Vysoké Tatry je minimálne porovnateľným a rovnako cenným územím z hľadiska zachovania prírodného kultúrneho dedičstva Slovenska a zaslúži si svoje osobitné postavenie. Špecifickosť tatranského územia bola medzinárodne uznaná prijatím biosférickej rezervácie Tatry v rámci programu UNESCO Človek a biosféra. Mesto Vysoké Tatry vnímam aj z pohľadu postavenie v oblasti cestovného ruchu. Cestovný ruch je jednou zo základných funkcií mesta Vysoké Tatry a úzko súvisí s jeho ďalšími funkciami a kúpeľnou liečbou, o ktorej sa tiež trošku zmienim neskôr. Mnohým označované je mesto za mesto ako klenot či symbol Slovenska, ktorý patrí všetkým občanom našej republike a je najnavštevovanejšou destináciou na našom území. Na tomto území je evidovaná denná návštevnosť v letnej sezóne približne 25 000 návštevníkov a 25 000 návštevníkov denne, denne a každoročná približne dva a pol milióna návštevníkov. V ročnom území je na území mesta päť a pol krát viac iných návštevníkov ako ubytovaných a práve táto skutočnosť úzko súvisí s napríklad s odvozom odpadu z tzv. chodníkových košov, ktoré ostávajú na pleciach samosprávy. Z pohľadu poslankyne vnímam návštevnosť Vysokých Tatier viac ako pozitívne, pretože za jeden kalendárny rok je z územia mesta ubytovacích, stravovacích a ostatných služieb poskytujúcich zariadení do štátneho rozpočtu odvedených približne 11 miliónov eur dane z pridanej hodnoty, a preto spolu s predkladateľmi tohto zákona zastávam názor, že aj vďaka tejto skutočnosti by časť týchto prostriedkov zo štátneho rozpočtu mala smerovať práve späť na jeho územie. Konkurencieschopná destinácia Vysoké Tatry si vyžaduje dobudovanie viacerých produktov cestovného ruchu. Napríklad vybudovanie cyklomagistrály okolo Tatier a jej napojenie na ďalšie cyklochodníky v regióne, dobre poznám tento projekt, ako aj vytvorenie jednotného dopravného systému, čo samospráva bežnými príjmami v rozpočte nikdy nedosiahne. Je nespochybniteľné, že takéto investície možno, že na takéto investície možno čerpať nenávratné prostriedky z grantov a dotácií, avšak aj pri zapojení sa do výziev je mesto limitované vlastníctvom pozemkov, povoľovacími procesmi či stanovenými podmienkami výziev. Mesto je taktiež centrom vládnych a zahraničných návštev a významných osôb v oblasti politického, kultúrneho a spoločenského života. Nemožno nespomenúť návštevu Jána Pavla II. a kráľovnej Alžbety II. Mesto v tomto smere prezentuje sa v tomto smere prezentuje v čo najlepšom svetle. Vyčistenými komunikáciami, parkovými úpravami, funkčným osvetlením a to nielen s cieľom reprezentovať seba, ale hlavne Slovenskú republiku ako celok. Taktiež je mesto každoročne dejiskom rôznych odborných konferencií a seminárov s medzinárodnou účasťou. S funkciou cestovného ruchu úzko súvisia aj náklady mesta na kultúrny život a propagáciu, ktoré samospráva vynakladá na prezentáciu mesta nielen v rámci Slovenska, ale aj v zahraničí. Mesto Vysoké Tatry ďalej vnímam ako významné stredisko kúpeľnej liečby na Slovensku, ktoré je vyhlásené za kúpeľné miesto Vysoké Tatry. Je niekoľkonásobne väčšie ako ostatné kúpeľné územia, čo si vyžaduje zvýšenú starostlivosť na úseky bezprašnej údržby komunikácií a chodníkov predstavujúcich približne 65-tisíc metrov a zvýšenú intenzitu starostlivosti o zeleň. Pravidelné kosenie plôch o výmere približne 600-tisíc metrov štvorcových. Len na zabezpečenie týchto úloh mesto vynakladá zo svojho schváleného rozpočtu ročne 700 až 800-tisíc eur. Zároveň je toto kúpeľné mesto druhé najstaršie. Charakter kúpeľného územia je príznačné len pre mesto Vysoké Tatry vďaka vysokohorskej liečebnej klíme. Vážené kolegyne, vážení kolegovia, dôvodov, prečo priznať mestu Vysoké Tatry osobitné postavenie a dofinancovanie schválením zákona o meste Vysoké Tatry je naozaj mnoho. Viac ako bolo na pôde Národnej rady spomenuté. No schválením predloženého návrhu zákona by mesto bolo viac spôsobilé zabezpečovať a vykonávať samosprávne funkcie na svojom území, budovať a udržiavať konkurencieschopnosť mesta ako významného medzinárodného strediska cestovného ruchu, zabezpečiť kvalitnú infraštruktúru, mobiliár, údržbu ciest a chodníkov, kvalitné osvetlenie, parkovú úpravu zelene, pravidelne kosenie a vhodné podmienky pre klimatickú liečbu nielen pre svojich obyvateľov, aj pre nás všetkých občanov Slovenskej republiky a zahraničných turistov. Dúfam, že náš zákon podporíte. Ďakujem veľmi pekne za slovo.